Sklep VIII Ips 269/2002
Sodna praksa Vrhovnega sodišča, 2002-12-10

vložitev izrednih pravnih sredstev - revizija - dovoljenost revizije - pravniški državni izpit

Če vloži revizijo stranka sama in v njej ne izkaže, da ima opravljen pravniški državni izpit, sodišče revizijo zavrže.

Sodišče prve stopnje je delno ugodilo tožbenemu zahtevku tožeče stranke in ZPIZ Slovenije zavezalo, da v roku 30 dni po pravnomočnosti te sodbe izda odločbo, s katero bo odločil o zahtevku tožnice za izvzem iz obveznega zavarovanja. Zavrnilo pa je njen tožbeni zahtevek, da je dolžna drugotožena stranka izdati pravilnik v zvezi s 3. točko 18. člena Zakona o pokojninskem in invalidskem zavarovanju ter s sklepom zavrnilo predlog za izdajo začasne odredbe.

Sodišče druge stopnje je ugodilo pritožbama tožeče in prvotožene stranke ter izpodbijano sodbo in sklep spremenilo tako, da je tožbo in predlog za izdajo začasne odredbe zavrglo. Ugotovilo je, da za vložitev tožbe ni bila izpolnjena procesna predpostavka iz 3.

odstavka 32. člena Zakona o delovnih in socialnih sodiščih (Uradni list RS, št. 19/94, 20/98 - ZDSS).

Tožeča stranka je proti pravnomočnemu sklepu sodišča druge stopnje vložila revizijo iz razlogov po 2. in 3. točki 1. odstavka 370. člena ZPP. V obrazložitvi revizije navaja, da je izpolnila vse procesne predpostavke za vložitev tožbe v smislu 32. člena Zakona o delovnih in socialnih sodiščih, zato predlaga, da se izpodbijani sklep Višjega delovnega in socialnega sodišča v Ljubljani razveljavi in zadeva vrne sodišču prve stopnje v novo odločanje.

V postopku, ki je bil opravljen po 375. členu Zakona o pravdnem postopku, toženi stranki na vročeno revizijo nista odgovorili, Državno tožilstvo Republike Slovenije pa se o reviziji ni izjavilo.

Zakon o delovnih in socialnih sodiščih določa v 1. odstavku 14.

člena, da se v postopku pred temi sodišči uporabljajo določbe zakona o pravdnem postopku, kolikor ni s tem zakonom drugače določeno.

Po določbi 3. odstavka 86. člena ZPP lahko stranka v postopku z izrednimi pravnimi sredstvi (kamor je šteti tudi revizijo) opravlja pravdna dejanja samo po pooblaščencu, ki je odvetnik. V 2. odstavku 16. člena ZDSS je sicer določena izjema od tega pravila, ki dopušča, da v postopkih v individualnih delovnih ali socialnih sporih pred višjim sodiščem ali Vrhovnim sodiščem Republike Slovenije lahko zastopa delavca ali zavarovanca tudi oseba iz prejšnjega odstavka, če ima opravljen pravniški državni izpit. Pravniški državni izpit pa mora imeti opravljen po 4. odstavku 86. člena ZPP stranka sama ali njen zakoniti zastopnik, če opravlja v takšnem postopku pravdna dejanja.

Tožnica ni med postopkom na prvi in drugi stopnji niti ob vložitvi revizije zatrjevala, da ima opravljen pravniški državni izpit, niti ni predložila dokaza o njem. Tako se je izkazalo, da je revizijo vložila tožnica sama, ki te pravice nima.

Po 2. odstavku 374. člena ZPP je revizija nedovoljena, če jo vloži nekdo, ki nima te pravice. Glede na to določbo v zvezi s 14. členom ZDSS je revizijsko sodišče, ker tega ni storilo že sodišče prve stopnje, revizijo po 377. členu ZPP zavrglo.

ZDSS člen 14, 14/1, 16, 16/2.ZPP člen 86, 86/3, 86/4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep X Ips 95/2010, enako tudi X Ips 362/2010, X Ips 396/2010, X Ips 371/2010, X Ips 400/2010, X Ips 402/2010